Mudofaa vazirligining Turkiyada 24 kun davomida zilzila oqibatlarini bartaraf etishda ishtirok etgan harbiy xizmatchilari Toshkentga qaytib keldi. Ular 4 mingga yaqin kishiga tibbiy yordam ko‘rsatgan. Foto: Mudofaa vazirligi Turkiyada 24 kun davomida zilzila oqibatlarini bartaraf etishda ishtirok etgan O‘zbekiston Mudofaa vazirligining malakali harbiy xizmatchilari 6 mart kuni Toshkentga qaytib keldi. Toshkent xalqaro aeroportida ularni ommaviy axborot vositalari, keng jamoatchilik vakillari, mudofaa vazirining o‘rinbosari va boshqa rasmiylar kutib oldi. Shavkat Mirziyoyev topshirig‘i bilan 8 fevral kuni jo‘nab ketgan harbiy xizmatchilaridan iborat tibbiy otryad jami 3860 nafar fuqaroga tibbiy yordam ko‘rsatgan. Ulardan 1795 nafari erkaklar, 1177 nafari ayollar va 888 nafarini esa bolalar tashkil etadi.